Moro for familien
Aftenbladet er en seriøs avis i halvannen uke til, og jeg får lønnstrekk for alle terninger over 3. 
Det får ikke hjelpe. 

«Zathura» er en herlig science familie-film med 11 års grense for 6-åringene, og den har egentlig en ganske dristig handling. 
Et gammeldags brettspill løsriver hjemme-alene-barnas hus fra Jorden og sender det hjemløst rundt i verdensrommet. 
Man skal holde tunga beint i smoothien for å komme bredbent ned fra så flyktige ferder, men Jon Favreau er en stødig regissør. 

Hovedpersonen er seks år. 
Han har trøbbel med å føle seg akseptert av alenepappa Tim Robbins. 
Da han spiller Zathura med bror sin, drar huset sin vei – inklusive storesøster Kristen Stewart. 

Mye galt skjer. 
Både doen og søstra fryser til. 
Det dukker opp en robot, en astronaut, et monster-romskip, et monster og et ekte tidsparadoks. 
Useriøse familier vil kose vettet av seg. 
